Συμμετοχή της Ελλάδας στη Eurovision 2006

Η Ελλάδα συμμετείχε στον Διαγωνισμό Τραγουδιού Eurovision 2006 που πραγματοποιήθηκε στις 18 και 20 Μαΐου στην Αθήνα. Ο ελληνικός τηλεοπτικός φορέας Ελληνική Ραδιοφωνία Τηλεόραση (ΕΡΤ) επέλεξε εσωτερικά την Άννα Βίσση ως την εκπρόσωπο της Ελλάδας και διοργάνωσε εθνικό τελικό για την επιλογή του τραγουδιού, ο οποίος διεξήχθη στις 14 Μαρτίου 2006. Νικητήριο τραγούδι αναδείχθηκε το «Everything», το οποίο κατέληξε στην 9η θέση του τελικού της Eurovision, με 128 βαθμούς. Η ΕΡΤ, ως ο ελληνικός τηλεοπτικός φορέας, ανέλαβε τη διοργάνωση του 51ου Διαγωνισμού Τραγουδιού, ο οποίος έλαβε χώρα για πρώτη φορά στην Ελλάδα, μετά την νίκη της χώρας στον Διαγωνισμό Τραγουδιού Eurovision 2005.

## Ιστορικό
Πριν το διαγωνισμό του 2006, η Ελλάδα συμμετείχε στη Eurovision είκοσι έξι φορές από το ντεμπούτο της το 1974. Το έθνος κέρδισε το διαγωνισμό μία φορά, το 2005 με το τραγούδι "My Number One" ερμηνευμένο από την Έλενα Παπαρίζου. Μετά την εισαγωγή των ημιτελικών το 2004, η Ελλάδα καταφέρνει πάντα να προκριθεί στον τελικό.

Ο Ελληνικός ραδιοτηλεοπτικός φορέας Ελληνική Ραδιοφωνία Τηλεόραση (ΕΡΤ), εκπέμπει το γεγονός σε όλη την Ελλάδα και οργανώνει τον τρόπο επιλογής για τη συμμετοχή της χώρας. Η ΕΡΤ είναι υπεύθυνη για τη συμμετοχή της Ελλάδας στο διαγωνισμό από το ντεμπούτο τους το 1974.
## Πριν τη Eurovision

### Επιλογή καλλιτέχνη
Η ΕΡΤ ανακοίνωσε ότι ο εκπρόσωπος της Ελλάδας για τον Διαγωνισμό του 2006 θα επιλεγεί εσωτερικά. Αρχικά, η ΕΡΤ προσέγγισε τον Σάκη Ρουβά, ο οποίος απέρριψε την πρόταση, θεωρώντας ότι δεν υπάρχει κίνητρο για εκείνον, ειδικά την χρονιά εκείνη που η Ελλάδα ήταν η διοργανώτρια χώρα (και άρα οι πιθανότητες νίκης ήταν ελάχιστες). Παρόλα αυτά, την 1 Νοεμβρίου 2005, η ΕΡΤ ανακοίνωσε ότι ο Σάκης Ρουβάς θα είναι ένας από τους παρουσιαστές του Διαγωνισμού του 2006. Τον Αύγουστο του 2005, το MAD TV ανέφερε ότι η Δέσποινα Βανδή, η οποία είχε προταθεί και για τον Διαγωνισμό του 2005, σκεφτόταν σοβαρά να εκπροσωπήσει την Ελλάδα στον Διαγωνισμό του 2006, μετά από πιθανή προσέγγιση από την ΕΡΤ.

Στις 12 Δεκεμβρίου 2005, το Star Channel ανέφερε ότι η Άννα Βίσση, η οποία στο παρελθόν είχε δηλώσει ότι "δεν αποκλείει μια συμμετοχή στην Eurovision, αρκεί να είναι όλα σωστά οργανωμένα", θα προσεγγιστεί σύντομα από την ΕΡΤ. Στις 24 Ιανουαρίου 2006, η ΕΡΤ ανακοίνωσε ότι η Άννα Βίσση θα εκπροσωπήσει την Ελλάδα στον Διαγωνισμό της Αθήνας. Η Βίσση είχε εκπροσωπήσει την Ελλάδα το 1980 και την Κύπρο το 1982, καταλήγοντας στην δέκατη τρίτη και πέμπτη θέση αντίστοιχα.

### ''Feel the Party''
Μετά την ανακοίνωση της Άννας Βίσση ως εκπρόσωπος της Ελλάδας, η ΕΡΤ αποκάλυψε ότι θα διεξαχθεί εθνικός τελικός, με τίτλο "*Feel the Party*", βασισμένος στο επίσημο σλόγκαν της διοργάνωσης, "*Feel the Rhythm*", όπου η Βίσση θα ερμηνεύει τέσσερα ή πέντε τραγούδια. Τελικά, επιλέχθηκαν τέσσερα τραγούδια, τρία δυναμικά και μία μπαλάντα, τα οποία ανακοινώθηκαν στις 10 Μαρτίου 2006.

#### Τελικός
Ο εθνικός τελικός διεξήχθη στις 14 Μαρτίου 2006 στον Βοτανικό, με παρουσιάστριες τη Ζέτα Μακρυπούλια και τον Γιώργο Καπουτζίδη. Ο τελικός μεταδόθηκε στη ΝΕΤ στην Ελλάδα, δορυφορικά από την ERT Sat και διαδικτυακά από την ιστοσελίδα της ΕΡΤ. Νικητήριο τραγούδι αναδείχθηκε το «Everything». Το αποτέλεσμα καθορίστηκε από το τηλεοπτικό κοινό μέσω τηλεφώνου ή SMS (60%) και από μία δεκαμελή ελληνική κριτική επιτροπή (40%), η οποία αποτελείται από τους:

* Μίμης Πλέσσας (Πρόεδρος)
* Αντώνης Ανδρικάκης
* Δημήτρης Σταρόβας
* Θέμος Αναστασιάδης
* Χριστίνα Πολίτη
* Ευαγγελία Πισκερά
* Αντώνης Καρατζίκος
* Ρένα Καπιτσαλά
* Sietse Bakker (*ESCToday*)
* Φώτης Κωνσταντόπουλος (*Oikotimes*)

## Στη Eurovision
Ο Διαγωνισμός Τραγουδιού Eurovision 2006 πραγματοποιήθηκε στo Ολυμπιακό Κλειστό Γυμναστήριο στην Αθήνα και αποτελέστηκε από έναν ημιτελικό στις 18 Μαΐου και τον τελικό στις 20 Μαΐου 2006. Σύμφωνα με τους κανόνες της Eurovision, όλες οι συμμετέχουσες χώρες, εκτός από τη διοργανώτρια χώρα, τις "Μεγάλες Τέσσερις", που αποτελούνται από τη Γαλλία, τη Γερμανία, την Ισπανία και το Ηνωμένο Βασίλειο, και τις υπόλοιπες εννέα χώρες που βρέθηκαν στην πρώτη δεκάδα του προηγούμενου διαγωνισμού, πρέπει να προκριθούν από τον ημιτελικό για να διαγωνιστούν στον τελικό, με τις 10 πρώτες χώρες από τον ημιτελικό να προκρίνονται στον τελικό. Η Ελλάδα, ως νικήτρια του 2005 και διοργανώτρια χώρα, δε χρειάστηκε να διαγωνιστεί στον ημιτελικό. Στις 21 Μαρτίου 2006, πραγματοποιήθηκε η κλήρωση για τη σειρά εμφάνισης στον ημιτελικό και τον τελικό, με την Ελλάδα να κληρώνεται στην 16η θέση του τελικού, μετά τη συμμετοχή του Ηνωμένου Βασιλείου και πριν τη συμμετοχή της Φινλανδίας, η οποία κέρδισε τον διαγωνισμό.

Ο ημιτελικός και ο τελικός μεταδόθηκαν στην Ελλάδα τηλεοπτικά μέσω της ΝΕΤ, ραδιοφωνικά μέσω του Δεύτερου Προγράμματος και δορυφορικά από την ERT Sat, με σχολιαστές τη Ζέτα Μακρυπούλια και τον Γιώργο Καπουτζίδη για την τηλεόραση και τη Μαρία Κοζάκου για το ραδιόφωνο.

### Τελικός
Η Ελλάδα ερμήνευσε 16η σε σειρά εμφάνισης, μετά τη συμμετοχή του Ηνωμένου Βασιλείου και πριν τη συμμετοχή της Φινλανδίας. Η Ελλάδα κατετάγη ένατη στον τελικό, σημειώνοντας 128 βαθμούς.

### Ψηφοφορία
#### Βαθμοί που δόθηκαν στην Ελλάδα

#### Βαθμοί που δόθηκαν από την Ελλάδα

## Παραπομπές


Κατηγορία:Συμμετοχή της Ελλάδας στη Eurovision
Κατηγορία:Διαγωνισμός Τραγουδιού Eurovision 2006